ΓΡΑΠΤΗ ΕΡΩΤΗΣΗ E-2005/97 υποβολή: Felipe Camisσn Asensio (PPE) προς την Επιτροπή (11 Iουνίου 1997)

Θέμα: Μειονεκτήματα του συστήματος SIMULCRYPT στις υπηρεσίες της ψηφιακής τηλεόρασης

Γνωρίζει πιθανόν η Επιτροπή, όσον αφορά τις Υπηρεσίες Ψηφιακής Τηλεόρασης, ότι η Επιτροπή Διεύθυνσης της Ψηφιακής Τηλεοπτικής Μετάδοσης (DVB), κατά τη συνεδρίασή της στη Γενεύη στις 16 Απριλίου 1997, απεφάσισε να αναβάλει την εφαρμογή του κύριου συστήματος Simulcrypt ως ευρωπαϊκού προτύπου, μέχρις ότου το σύστημα αυτό ολοκληρωθεί απο τεχνική άποψη. Έτσι, το γνωστό τμήμα 1 της προδιαγραφής Simulcrypt, που είναι αυτό που έχει ήδη επεξεργασθεί η DVB, θα εφαρμοσθεί ως Τεχνική Προδιαγραφή του Ευρωπαϊκού Ινστιτούτου Τυποποίησης στον τομέα των Τηλεπικοινωνιών (ETSI), χωρίς όμως τον χαρακτήρα του ευρωπαϊκού προτύπου. Κατά συνέπεια, μπορεί να προβλέψει κανείς ότι δεν θα υπάρξει πλήρες ευρωπαϊκό πρότυπο «Simulcrypt» μέχρι το τέλος του 1997 ή τις αρχές του 1998.

Από την άλλη πλευρά η Κοινή Διασύνδεση για ψηφιακούς δέκτες, (διαδικασία που πρέπει να πραγματοποιηθεί βάσει του συστήματος Multicrypt), ενεκρίθη τον Μάϊο του 1996 απο την DVB, ενώ κυρώθηκε απο τους Εθνικούς Οργανισμούς Τυποποίησης κατά το ίδιο έτος και ενεκρίθη ρητά απο την Ευρωπαϊκή Επιτροπή Ηλεκτροτεχνικής Τυποποίησης (CENELEC) ως Ευρωπαϊκό Πρότυπο τον Φεβρουάριο του 1997. Η προδιαγραφή της Κοινής Διασύνδεσης ενεκρίθη επίσης απο το Οπτοκοακουστικό Ψηφιακό Συμβούλιο (DAVIC), ως διασύνδεση ασφαλείας, καθώς και απο την Ομοσπονδιακή Επιτροπή Επικοινωνιών (FCC) (μέσω του Οργανισμού της NRSS) των Ηνωμένων Πολιτειών, ως στοιχείο ενιαίας λειτουργίας.

Κατόπιν των ανωτέρω, σύμφωνα με τα οποία, αντίθετα απ' ό,τι συμβαίνει με το «Simulcrypt», τη λειτουργία της προδιαγραφής Multicrypt εγγυάται ένα ευρωπαϊκό πρότυπο, θέτουμε στην Επιτροπή τα εξής ερωτήματα:

- Μπροστά σ' ένα τόσο σημαντικό μειονέκτημα του συστήματος Simulcrypt, όσον αφορά το βαθμό τυποποίησης, ποιά είναι η άποψη της Επιτροπής ως προς τη μειονεκτική αυτή κατάσταση και τις αρνητικές επιπτώσεις που μπορούν να προκύψουν απο αυτήν, έναντι του στόχου να προσφερθούν σε όλους τους πολίτες το συντομότερο Υπηρεσίες Ψηφιακής Τηλεόρασης, μέσω ενός συστήματος παγκόσμιας εμβέλειας και πληροφοριακού πλουραλισμού;

- Συγκεκριμένα: τα κράτη μέλη της ΕΕ πρέπει να αναμείνουν ή να λάβουν κάποια ειδικά μέτρα, μέχρις ότου η πλήρης προδιαγραφή Simulcrypt καταστεί Ευρωπαϊκό Πρότυπο, προκειμένου να επιτρέψουν την εμπορική της εκμετάλλευση; Με την προβλεπόμενη προαναφερθείσα καθυστέρηση, η Γ.Δ. IV έχει την άποψη ότι πρέπει να ενθαρρυνθεί και να προωθηθεί η εγκατάσταση του Simulcrypt, παρά τηνέλλειψη των προτύπων υποστήριξης;

Απάντηση του κ. Bangemann εξ ονόματος της Επιτροπής (17 Ιουλίου 1997)

Η οδηγία 95/47/ΕΚ του Κοινοβουλίου και του Συμβουλίου για τη χρήση προτύπων διαβίβασης τηλεοπτικών σημάτων ((ΕΕ.L 281 της 23.11.1995. )) ενεκρίθη ομοφώνως στις 24 Οκτωβρίου 1995 εκ μέρους του Συμβουλίου μετά τη μεγάλη πλειοψηφία που συγκέντρωση η πρόταση στο Κοινοβούλιο.

Η οδηγία απαιτεί τη χρήση τυποποιημένων συστημάτων διαβίβασης για την ψηφιακή τηλεόραση. Σε σχέση με την υπό προϋποθέσεις πρόσβαση στις επί πληρωμή υπηρεσίες ψηφιακής τηλεόρασης η οδηγία απαιτεί επίσης την ενσωμάτωση ενός αποκωδικοποιητή σύμφωνου προς το κοινό ευρωπαϊκό σύστημα κωδικοποίησης για όλα τα αντίστοιχα καταναλωτικά είδη ενώ παράλληλα προβλέπει ότι οι φορείς εξασφάλισης πρόσβασης υπό προϋποθέσεις έχουν την υποχρέωση να παρέχουν τις υπηρεσίες τους αδιακρίτως στους φορείς εκπομπής υπό έντιμες και εύλογες προϋποθέσεις. Οι απαιτήσεις αυτές συνιστούν το υπόβαθρο που εξασφαλίζει ότι όλοι οι φορείς παροχής τηλεοπτικών υπηρεσιών επί πληρωμή είναι σε θέση να παρέχουν τα προγράμματά τους στο σύνολό των καταναλωτών.

Η οδηγία δεν επιβάλλει οιουσδήποτε ειδικούς τεχνικούς κανόνες πέραν των αναφερομένων στην εφαρμογή των συστημάτων εξασφάλισης πρόσβασης υπό προϋποθέσεις στην πράξη.

Το έργο εκπομπής ψηφιακών μαγνητοσκοπήσεων (DVB) έχει οδηγήσει στην ανάπτυξη δύο εναλλακτικών τεχνικών συστημάτων του Simulcrypt και του Multicrypt για την εξασφάλιση της διαλειτουργίας μεταξύ συστημάτων πρόσβασης υπό προϋποθέσεις και καταναλωτικών συσκευών στην περίπτωση κατά την οποία χρησιμοποιείται περισσότερο από ένα σύστημα πρόσβασης υπό προϋποθέσεις στην αγορά. Αμφότερα τα ως άνω συστήματα μπορούν στην πράξη να χρησιμοποιηθούν για να πραγματοποιηθεί ο στόχος αυτός. Κανένα εξ αυτών από αυτές δεν απαιτείται ή απαγορεύεται από την οδηγία.

Σύμφωνα με τις διαδικασίες DVB και τα δύο συστήματα έχουν υποβληθεί για τυποποίηση στους αρμόδιους ευρωπαϊκούς φορείς προτύπων. Δεν αναμένονται πρακτικά προβλήματα εφαρμογής τους στην αγορά λόγω του χρονοδιαγράμματος τυποποίησης.